b'\n_START_ARTICLE_\nSaki\n_START_PARAGRAPH_\nSaki (staroperzijsko Sak\xc4\x81, perzijsko \xd8\xb3\xd8\xa7\xda\xa9\xd8\xa7, Saka, sanskrt \xc5\x9aaka, starogr\xc5\xa1ko \xce\xa3\xce\xac\xce\xba\xce\xb1\xce\xb9, S\xc3\xa1kai, latinsko Sacae, kitajsko \xe5\xa1\x9e, staro *S\xc9\x99k, sodobno S\xc4\x81i) je naziv, s katerim so perzijski in sanskrtski viri ozna\xc4\x8devali Skite, veliko skupino vzhodnoiranskih nomadskih plemen iz evrazijskih step. Sodobni znanstveniki izraz Saki obi\xc4\x8dajno uporabljajo za Irance iz Vzhodne stepe in Tarimskega bazena. Ren\xc3\xa9 Grousset m\xc3\xa9ni, da tvorijo posebno vejo skitsko-sarmatske dru\xc5\xbeine in izvirajo iz nomadskih ljudstev iz severozahodne evrazijske stepe. Od tam so se preselili v Sogdijo in Baktrijo v Srednji Aziji in nato proti severozahodu Indijske podceline, kjer so bili znani kot Indo-Skiti. V Tarimskem bazenu in pu\xc5\xa1\xc4\x8davi Takla Makan v severozahodni Kitajski so naselili Hotan in Ka\xc5\xa1gar in bili v razli\xc4\x8dnih obdobjih vazali ve\xc4\x8djih sil, med njimi dinastij Han in Tang iz cesarske Kitajske.\n_START_SECTION_\nZgodovina\n_START_PARAGRAPH_\nSaki so bili iransko ljudstvo, ki je govorilo jezik iz iranske veje indoevropskih jezikov. Starim Grkom so bili znani kot Skiti in so potrjeni v zgodovinskih in arheolo\xc5\xa1kih virih, ki segajo pribli\xc5\xbeno do 8. stoletja pr. n. \xc5\xa1t. Staroperzijskih napisi iz ahemenidskega obdobja, ki so jih odkrili v Perzepolisu in so datirani v vladavino Dareja I. (vladal 522-486 pr. n. \xc5\xa1t.), ka\xc5\xbeejo, da so Saki \xc5\xbeiveli tik za sogdijsko mejo. Podoben napis iz obdobja Kserksesa I. (vladal 486-465 pr. n. \xc5\xa1t.) jih zdru\xc5\xbeuje z Dahi, ljudstvom iz Srednje Azije. Gr\xc5\xa1ki zgodovinar Herodot omenja, da so ahemenidski Perzijci z Dahi imenovali vsa iranska skitska ljudstva._NEWLINE_Gr\xc5\xa1ki zgodovinarji so pisali o vojnah Sakov Medijci in Kirom II. Velikim, vladarjem perzijskega Ahemenidskega cesarstva, v katerih so se ob mo\xc5\xbeeh bojevale tudi sa\xc5\xa1ke \xc5\xbeen. Po Herodotu se je Kir vojskoval tudi z Masageti, sorodnimi s Saki. Na pohodu proti njim je vzhodno od Kaspijskega jezera leta 530 pr. n. \xc5\xa1t. padel. Z vzhodnimi Saki se je vojskoval tudi njegov naslednik Darej Veliki, ki se je, po Polienu, spopadel s tremi vojskami, katerim so poveljevali trije kralji. Leta 520-519 pr. n. \xc5\xa1t. je porazil pleme Sak\xc4\x81 tigraxaud\xc4\x81 in ujel kralja Skunho, ki se z visokim pokrivalom upodobljen na Behistunskem napisu. Njegovo ozemlje je bilo priklju\xc4\x8deno k Ahemenidskemu cesarstvu kot del Horezmije, ki je obsegala ve\xc4\x8din pore\xc4\x8dja Amu Darje (Oxus) in Sir Darje (Jaxartes). Saki so v ahemenidskih vojnah perzijsko vojsko oskrbovali z velikim \xc5\xa1tevilom konjenikov lokostrelcev. Omenjeni so tudi med ljudstvi, ki so se upirala prodiranju Aleksandra Velikega v Srednjo Azijo._NEWLINE_Filolog Michael Witzel in profesor Christopher I. Beckwith sta indijski klan \xc5\xa0akija, kateremu je pripadal Siddh\xc4\x81rtha Gautama \xc5\x9a\xc4\x81kyamuni Buddha, prepoznala kot Sake._NEWLINE_V starodavnih kitajskih dokumentih so Saki znani kot Sai (starokitajsko (\xe5\xa1\x9e, s\xc4\x81i, s\xc9\x99k). Zapisi ka\xc5\xbeejo, da so bili prvotno naseljeni v dolinah rek Ili in \xc4\x8cu v sedanjem Kirgizistanu in Kazahstanu. V kitajski Knjigi Hanov se je njihovo ozemlje imenovalo De\xc5\xbeela Saijev, se pravi Sakov. Natan\xc4\x8den datum prihoda Sakov v dolini rek Ili in \xc4\x8cu ni znan. Tja so pri\xc5\xa1li morda tik pred vladavino Dareja I. Pribli\xc5\xbeno trideset sa\xc5\xa1kih grobnih gomil (kurganov) iz obdobja 550-250 pr. n. \xc5\xa1t. so odkrili tudi v Tjen\xc5\xa1anu. Nekaj dokazov o prisotnosti Sakov, morda \xc5\xbee iz 7. stoletja pr. n. \xc5\xa1t., so odkrili tudi v Tarimskem bazenu._NEWLINE_Sake so iz dolin rek Ili in \xc4\x8cu pregnali indoevropski Jue\xc5\xbei, \xc4\x8deprav nekateri menijo, da so to bili Tohari. Njihovo selitev je opisal Sima Qian v Shiji (Zapisi velikega zgodovinarja). Jue\xc5\xbei, ki so prvotno \xc5\xbeiveli med Tjen\xc5\xa1anom in Dunhuangom v Gansuju, Kitajska, so bili prisiljeni zbe\xc5\xbeati zaradi napadov Mongolov, ki so leta 177-176 pr. n. \xc5\xa1t. zasedli njihovo ozemlje. Jue\xc5\xbei so na podoben na\xc4\x8din napadli in pregnali Saje (Sake) na zahod v Sogdijo, od koder so okoli leta 140-130 pr. n. \xc5\xa1t. pre\xc5\xa1li preko Sir Darje v Baktrijo. Saki so se umaknili tudi proti jugu v Pamir in severno Indijo, kjer so se naselili v Ka\xc5\xa1miru, in vzhodu, kjer so se naselili v nekaj oazah v Tarimskem bazenu. Jue\xc5\xbei so se morali pred napadi nomadskih Vusunov leta 133-132 pr. n. \xc5\xa1t. umakniti iz dolin rek Ili in \xc4\x8cu in okupirali Daksijo (\xe5\xa4\xa7\xe5\xa4\x8f) ali Baktrijo v sedanjem severnem Afganistanu._NEWLINE_Anti\xc4\x8dni geograf Strabon omenja, da so Baktrijce potolkla \xc5\xa1tiri plemena - Asioi, Pasianoi, Tokharoi in Sakaraulai, ki so pri\xc5\xa1la z ozemlja severno od Sir Darje, kjer so doline rek Ili in \xc4\x8cu. \xc4\x8ceprav je identificiranje teh plemen razli\xc4\x8dno, bi Sakaraulai lahko bili Saki, Asioi pa Jue\xc5\xbei.\n_START_SECTION_\nIndo-Skiti\n_START_PARAGRAPH_\nRegija v sodobnem Afganistanu in Pakistanu, v kateri so se naselili Saki, je postala znana kot \xc2\xbbde\xc5\xbeela Sakov\xc2\xab ali Sakastan. Saki so zasedli tudi Gandaro in Taksilo in prodrli v severno Indijo. V Mathuri so ustanovili svoje kraljestvo (200 pr. n. \xc5\xa1t.-400 n. \xc5\xa1t.). Indijski jezikoslovec Weer Rajendra Rishi je ugotovil jezikovne podobnosti med indijskimi in srednjeazijskimi jeziki, ki ka\xc5\xbeejo na morebiten vpliv Sakov na severno Indijo. Zgodovinar Michael Mitchiner m\xc3\xa9ni, da so pleme Abhira Saki, omenjeni na napisu Gunda, ki ga je dal napisati zahodni satrap Rudrasimha leta 181 n. \xc5\xa1t.\n_START_SECTION_\nKraljestvo Hotan\n_START_PARAGRAPH_\nHotansko kraljestvo je bila sa\xc5\xa1ka mestna dr\xc5\xbeava na ju\xc5\xbenem robu Tarimskega bazena. Kot posledica vojne med hansko-kitajske vojne, ki je trajala od leta 133 pr. n. \xc5\xa1t. do 89 n. \xc5\xa1t., je regija \xc4\x8cinjang v Tarimskem bazenu v severozahodni Kitajski, vklju\xc4\x8dno Hotanom in Ka\xc5\xa1garjem, pri\xc5\xa1la pod vpliv Hanov. Vpliv se je za\xc4\x8del s cesarjem Vujem iz dinastije Han (vladal 141-87 pr. n. \xc5\xa1t.). Pod kasnej\xc5\xa1o dinastijo Tang je ozemlje po pohodih cesarja Taizonga (vladal 626-649) spet pri\xc5\xa1lo pod kitajsko oblast. Od poznega 8. stoletja do 9. stoletja sta se na oblasti menjavali Kitajska in rivalsko Tibetansko cesarstvo. V zgodnjem 11. stoletju so ozemlje zasedla muslimanska tur\xc5\xa1ka ljudstva iz Karakanidskega kanata, ki so povzro\xc4\x8dila potur\xc4\x8denje regije in spreobrnitev iz budizma v islam._NEWLINE_Arheolo\xc5\xa1ke najdbe in pisni dokumenti iz Hotana in drugih mest v Tarimskem bazenu dajejo podatke tudi o jeziku, ki so ga govorili Saki. Uradni jezik Hotana je bil sprva gandhari prakrit, pisan v pisavi kharo\xc5\xa1ti. Na kovancih iz Hotana iz 1. stoletja so dvojezi\xc4\x8dni napisi v kitaj\xc5\xa1\xc4\x8dini in ghandara prakritu, ki ka\xc5\xbeejo na povezave s Kitajsko in Indijo. Ohranjeni dokumenti ka\xc5\xbeejo, da je prebivalstvo govorilo iranski jezik. V dokumentih iz 3. stoletja n. \xc5\xa1t. iz bli\xc5\xbenjega \xc5\xa0an\xc5\xa1ana, pisanih v prakritu, je omenjeno, da se hotanski kralj naziva hinajha, se pravi generalissimo. Beseda je iranska in enakovredna sanskrtskemu nazivu senapati. Naziv hinajha je skoraj identi\xc4\x8den sa\xc5\xa1kemu izrazu h\xc4\xabn\xc4\x81ysa iz kasnej\xc5\xa1ih hotanskih dokumentov. To in dejstvo, da so se obdobja kraljevanja hotansko imenovala k\xe1\xb9\xa3u\xe1\xb9\x87a, ka\xc5\xbee, da so bile med vladarji in iranskim prebivalstvom vzpostavljene vezi. Kraljevski prepisi iz 10. stoletja ka\xc5\xbeejo, da je vladar zelo verjetno govoril iransko. Profesor iranskih \xc5\xa1tudij Ronald E. Emmerick trdi tudi to, da je ime Hotana hvatana semant\xc4\x8dno povezano z imenom Saka._NEWLINE_Kasnej\xc5\xa1e dokumente v hotansko-sa\xc5\xa1kem jeziku, ki vsebujejo vse od medicinskih besedil do budisti\xc4\x8dne knji\xc5\xbeevnosti, so odkrili v Hotanu in Tumshuku, severovzhodno od Ka\xc5\xa1garja. Podobne dokumente v hotansko-sa\xc5\xa1kem jeziku, ve\xc4\x8dinoma iz 10. stoletja, so na\xc5\xa1li tudi v Dunhuangu._NEWLINE_Stari Kitajci so Hotan obi\xc4\x8dajno imenovali Jutian (\xe4\xba\x8e\xe9\x97\x90), v\xc4\x8dasih pa so uporabljali tudi bolj iransko ime D\xc5\xbeusadana (\xe7\x9e\xbf\xe8\x96\xa9\xe6\x97\xa6\xe9\x82\xa3), ki je izpeljano iz indo-iranskega Gostan in Gostana, imena mesta in pokrajine okoli njega.\n_START_SECTION_\nKraljestvo \xc5\xa0ule\n_START_PARAGRAPH_\nPodobno kot v Hotanu, so tudi sosedje v Ka\xc5\xa1garju, prestolnici kraljestva \xc5\xa0ule, govorili enega od vzhodnih iranskih jezikov. Po Knjigi Hanov so bili Saki razdeljeni in so v regiji ustanovili ve\xc4\x8d dr\xc5\xbeav. Mednje sta morda spadali tudi dve dr\xc5\xbeavi severozahodno od Ka\xc5\xa1garja: Tumsuk severovzhodno od njega in Tu\xc5\xa1kurgan ju\xc5\xbeno v Pamirju. Ka\xc5\xa1gar je pod dinastijo Han osvojil tudi druge dr\xc5\xbeave, med njimi Jarkand in Ku\xc4\x8da, kasneje pa je sam pri\xc5\xa1el pod oblast razli\xc4\x8dnih cesarstev, vklju\xc4\x8dno s kitajskim cesarstvom Tang, dokler ni v 10. stoletju postal del tur\xc5\xa1kega Karakanidskega kanata. Po pisanju Mahmuda al-Ka\xc5\xa1garija se je v 11. stoletju v nekaterih pokrajinah okoli Ka\xc5\xa1garja \xc5\xa1e vedno govorilo nekaj netur\xc5\xa1kih jezikov, med njimi kan\xc4\x8daki in sogdijski, Za jezik kan\xc4\x8daki se domneva, da je pripadal sa\xc5\xa1ki jezikovni skupini. Domneva se tudi, da je bil Tarimski bazen do konca 11. stoletja popolnoma potur\xc4\x8den.\n_START_SECTION_\nJezik\n_START_PARAGRAPH_\nSa\xc5\xa1ki jezik je spadal med vzhiodnoiranske jezike. Obe sa\xc5\xa1ki nare\xc4\x8dji sta vsebovali veliko sposojenk iz srednjega indo-arijanskega prakrita in imeli nekaj podobnosti s sodobnima jezikoma vaki in pa\xc5\xa1to. Isi\xc5\xa1ki napis, kratek odlomek s srebrne \xc4\x8da\xc5\xa1e, ki so jo na\xc5\xa1li v Isi\xc5\xa1kem kurganu v sodobnem Kazahstanu, je primerek zgodnjega sa\xc5\xa1kega jezika. Pisan je v razli\xc4\x8dici pisave karo\xc5\xa1ti. Harmatta je v napisu prepoznal hotansko sa\xc5\xa1ko nare\xc4\x8dje in ga preskusno prevedel kot: \xc2\xbbPosoda mora vsebovati vino iz grozdja, kateremu se doda kuhano jed in nato kuhano sve\xc5\xbee maslo\xc2\xab._NEWLINE_Jezikovno sredi\xc5\xa1\xc4\x8de sa\xc5\xa1kega jezika je bilo Hotansko kraljestvo. Jezik je imel dve nare\xc4\x8dji s te\xc5\xbei\xc5\xa1\xc4\x8dema v najve\xc4\x8djih naseljih \xe2\x80\x93 Hotanu in Tum\xc5\xa1uku. Sa\xc5\xa1ko jedro so za\xc4\x8deli v 4. stoletju postopoma osvajati Turki, dokler se ni pod Ujguri regija popolnoma potur\xc4\x8dila.'